চাঁদাবাজির প্রতিবাদে পুরনো ঢাকার মোটরপার্টস ও টায়ার-টিউব ব্যবসায়ীরা গতকাল মানববন্ধন ও সমাবেশ করেছেন। বেলা ১২টা থেকে ১টা পর্যন্ত রাজধানীর সূত্রাপুর এলাকার বাহাদুর শাহ পার্ক রোড পর্যন্ত দোকান বন্ধ রাখেন ব্যবসায়ীরা। ব্যবসায়ীদের দাবি চাঁদাবাজি ও ব্যবসায়ীদের ওপর সন্ত্রাসী হামলা বন্ধ না হলে তারা বড় ধরনের কর্মসূচি ঘোষণা করবেন। উল্লেখ্য, গত ৩ জানুয়ারি  চাঁদাবাজদের গুলিতে মোটরপার্টস ব্যবসায়ী নির্মল চন্দ দত্ত আহত হন। এ সময় মোটরপার্টস ব্যবসায়ী সমিতির সাবেক সভাপতি আলহাজ নাজিম উদ্দিন অল্পের জন্য প্রাণে বেঁচে যান। হাজি নাজিম জানিয়েছেন, চাঁদা না দেয়ায় ২ সন্ত্রাসী তার দোকানের সামনে এসে গুলি চালালে কর্মচারী গুলিবিদ্ধ হয়ে আহত হয়। এ ঘটনায় ব্যবসায়ীদের মাঝে আতঙ্ক বিরাজ করছে। ব্যবসায়ীরা জানান, চাঁদাবাজি বন্ধ, সন্ত্রাসী হামলার প্রতিবাদ ও ব্যবসায়ীদের নিরাপত্তা প্রদানের দাবিতে মোটরপার্টস ও টায়ার-টিউব ব্যবসায়ীরা সকাল থেকেই মোটরপার্টস মার্কেটে জমায়েত হন।